Navorsing wys gesondheidspraktisyns kan land uit weens voorgestelde NGVFoto: Pixabay/Pexels.com ŉ Navorsingstudie wat deur die Solidariteit Navorsingsinstituut (SNI) onderneem is om die gevoel en menings van mediese praktisyns aangaande die nasionale gesondheidsversekering (NGV) vas te stel, is Dinsdag by die Solidariteit Beroepsgilde vir Gesondheidspraktisyns se krisisberaad oor die voorgenome NGV bekendgestel. Volgens Nicolien Welthagen, senior navorser verbonde aan die SNI, is hierdie navorsing ŉ baie belangrike eerste stap om die werklike gevoel van praktisyns aangaande die voorgestelde NGV in die openbaar te kry. “In die eerste plek het die navorsing bevind dat praktisyns voel dat daar nie voldoende met hulle gekonsulteer is voor die bekendmaking van die staat se planne om die NGV te implementeer nie. Soveel as 72,6% van praktisyns het volgens die navorsing aangedui dat hulle nie in die proses gekonsulteer is nie terwyl slegs 38,8% van algemene praktisyns voel dat hulle genoegsame kennis van die NGV het.” Nicolien Welthagen, ‘n senior navorser by die SNI, sê mediese praktisyns is ongelukkig en onseker oor die NGV. Foto: Solidariteit/Twitter.com Welthagen het voorts vanuit haar navorsing aangedui dat 71,9% van die respondente, wat algemene praktisyns, spesialiste en verpleegkundiges insluit, negatief of skepties is oor die regering se planne om die NGV te implementeer. “Laasgenoemde word ondersteun deur 93,8% van die respondente wat hul kommer uitgespreek het dat die staat nie hierdie stelsel sal kan administreer nie terwyl 88% van die respondente voel dat die NGV nie suksesvol geïmplementeer kan word nie,” het Welthagen bevestig. Welthagen het egter voorts gesê dat dit uiters kommerwekkend is dat sowat 83,2% van gesondheidsorgwerkers daarmee saamstem dat private mediese beroepslui die land sal verlaat indien die NGV geïmplementeer word. “Die omvang van hierdie kwessie word ook ondersteun deurdat respondente (81,7%) aangedui het dat hulle glo dat die NGV die gesondheidsektor kan destabiliseer,” het Welthagen afgesluit.